廢長行
作者：趙摶
朝代：唐

paragraphs: 紫牙鏤合方如斗，二十四星銜月口。
貴人迷此華筵中，運木手交如陣鬬。
不算勞神運枯木，且廢爲官恤惸獨。
門前有吏嚇孤窮，欲訴門深抱冤哭。
耳厭人催坐衙早，纔聞此戲身先到。
理人似愛長行心，天下安平多草草。
何當化局爲明鏡，挂在高堂辨邪正。
何當化子作筆鋒，常在手中行法令。
莫令終日迷如此，不治生民負天子。